AB Audimas

Valdymas

Nuo 2012 m. liepos mėn. įmonei vadovauja Jurgita Būdienė. Beveik 90 % bendrovės akcijų priklauso trims pagrindiniams akcininkams: Ona Balžekienė valdo 29,83 %, Rimvydas Povilaitis ir Arvydas Povilaitis valdo po 29,83 %. Kiti smulkūs akcininkai valdo likusius 10,51% akcijų (2013 m.).

Istorija

Įmonė buvo įsteigta 1931 m. Kaune. 1991 metais, po Lietuvos nepriklausomybės atkūrimo, bendrovė pradėjo naują veiklos ir plėtros periodą.
1997 m. pasirodė pirmosios sezoninės drabužių kolekcijos, pažymėtos „Audimo“ prekės ženklu. Tais pačiais metais buvo atidaryta pirmoji bendrovei priklausanti parduotuvė.
1999 m. bendrovė pradėjo bendradarbiauti su Lietuvos nacionaliniu olimpiniu komitetu ir gaminti sportinę aprangą Lietuvos sportininkams, dalyvaujantiems olimpinėse žaidynėse ir nacionalinėse varžybose.
2000 m. bendrovė pristatė drabužių kolekcija, skirta olimpinėms žaidynėms Sidnėjuje.
2001–2010 m. bendrovė buvo Lietuvos gatvės krepšinio turnyro „Orange Virus“ iniciatorė ir oficiali organizatorė.
2002 m. bendrovė pristatė aprangą, skirtą Lietuvos sportininkams, dalyvaujantiems 2002 m. žiemos olimpinėse žaidynėse Solt Leik Sityje (JAV).
2004 m. buvo sukurta ir pristatyta drabužių kolekcija, skirta Lietuvos sportininkams, dalyvaujantiems Atėnų olimpinėse žaidynėse.
2006 m. sukurta drabužių kolekcija, skirta Lietuvos sportininkams, dalyvaujantiems Žiemos olimpinėse žaidynėse Turine.
2008 m. sukurta drabužių kolekcija, skirta Lietuvos sportininkams, dalyvaujantiems olimpinėse žaidynėse Pekine.
2011 m. lietuvių ekspedicijos į Antarktidą dalyviai vilkėjo įmonės sukurtus drabužius.
2012 m. sukurta drabužių kolekcija Lietuvos sportininkams, dalyvaujantiems Londono olimpinėse žaidynėse.
2013 m. sukurtos drabužių kolekcijos, skirtos Lietuvos ir Baltarusijos sportininkams, dalyvaujantiems Sočio olimpinėse žaidynėse.

Produktai

Nuo 2008 m. įmonė per metus sukuria ir rinkai pateikia 4 drabužių kolekcijas rudens, žiemos, pavasario ir vasaros sezonams. Gaminami drabužiai moterims ir vyrams. Siuvamas apatinis trikotažas (liemenėlės, kelnaitės, marškinėliai, kojinės), viršutiniai drabužiai (bliuzonai, kelnės, palaidinės, sijonai, suknelės, striukės, švarkai, kombinezonai) ir speciali apranga (maudymosi kostiumėliai, krepšinio apranga). Įmonė gamina galvos apdangalus (skaras, kepures), aksesuarus (apyrankes, diržus, pirštines, šalikus), rankšluosčius, sportinius krepšius, kuprines.
Drabužių kolekcijos skirstomos pagal temas. Moteriškų ir vyriškų drabužių kolekcijas bendrovė skirsto pagal juos dėvinčiojo veiklą sporto salėje ir lauke (ne patalpoje). Salės drabužių paskirtis – gimnastika, treniruotės ir mankšta. Moteriškų lauko drabužių kolekcijos skirtos laisvalaikiui, kelionėms (nuo 2006 m.), žiemos sportui (nuo 2003 m.), dviračių sportui, tenisui ir paplūdimiui. Vyriškų salės drabužių kolekcija skiriama gimnastikai, treniruotėms, treniruoklių salei bei krepšiniui.
Įmonė kartu su žymiais Lietuvos rūbų dizaineriais kuria specialių temų aprangos kolekcijas. 2010 m. dizaineriai Aleksandras Pogrebnojus ir Vida Simanavičiūtė (mados duetas „A&V”), bendradarbiaudami kartu su įmone, teniso aikštyne pristatė drabužių kolekciją „Ruduo – Žiema 2010–2011“.
2012 m. didžiausio Lietuvos mados festivalio „Mados infekcija“ metu dizainerė Sandra Straukaitė pristatė kartu su įmone sukurtą paplūdimio drabužių kolekciją.
2012 m. dizaineris Juozas Statkevičius pristatė specialiai įmonės prekės ženklui sukurtą aktyvaus laisvalaikio drabužių liniją moterims „Black & White“. Įmonė platino 2013 m. dizainerio pavasario – vasaros kolekcijai sukurtą ir atgarsio tarptautinėje žiniasklaidoje sulaukusį „raumenų kostiumą“.
2014 m. pavasario – vasaros prabangių sportinių drabužių kolekciją sukūrė dizainerė Kristina Kalinauskaitė.

Rinkodara

2001 m. bendrovė pristatė savo pirmąjį reklaminį vaizdo klipą ir šūkį „Judėjimo laisvė“.
2002 m. įmonė savo reklaminiam klipui įsigijo ir panaudojo muzikinės grupės „Queen“ dainą „Spread Your Wings“.
2003 m. krepšiniui sukurta įmonės prekių grupė buvo atskirta nuo pagrindinio prekės ženklo „Audimas“ ir pristatytas naujas prekės ženklas „Orange Virus“.
2007 m. įmonė atnaujino „Audimo“ prekės ženklo logotipą.
2013 m. atlikto tyrimo duomenimis, įmonės prekės ženklas pateko į mėgstamiausių prekių ženklų Lietuvoje šimtuką (76 vieta) ir mėgstamiausių lietuviškų prekės ženklų penkiasdešimtuką (38 vieta).
Nuo 2013 m. įmonė pradėjo prekės ženklo, veiklos koncepcijos bei pardavimų vietų atnaujinimą.

Elektroninė parduotuvė

2008 m. įmonė atidarė savo pirmąją elektroninę parduotuvę, kurios turinys buvo lietuvių ir anglų kalbomis. Nuo 2010 m. visus įmonės produktus buvo galima įsigyti šioje elektroninėje parduotuvėje.
2013 m. įmonės elektroninė parduotuvė buvo reikšmingai atnaujinta.

Technologija

Drabužių modelių gaminimui, žymėjimui ir rūšiavimui įmonė naudoja „Investronica“ ir „Gerber“ technologijas bei 3 „Lectra“ mašinas. Bendrovės siuvimo cechai yra aprūpinti „Juki“, „Yamato“ standartinėmis ir specializuotomis siuvimo mašinomis. Įmonės siuvinėjimo skyrius aprūpintas automatine 9 spalvų, 12 galvučių „Barudan“ siuvimo mašina. Bendrovė drabužių gamyboje naudoja šiuos audinių marginimo būdus: šilkografija, sublimacija, šiluminis marginimas, suliejimas. Įmonė naudoja besiūles technologijas: mechaninis kirpimas, kirpimas lazeriu, viršgarsinis kirpimas, medžiagas lipdanti juosta. Šiluma paveiktos siūlės ir detalės kompanijos yra naudojamos austiems ir megztiems drabužiams.
Drabužių gamyboje įmonė naudoja natūralų pluoštą (kelių rūšių medvilnę, merinosų veislės avių vilną, medžiagas iš perdirbtos bambuko medienos pluoštų, iš kavos ir kitų medžiagų), dirbtinį pluoštą (elastaną, specialias dirbtines membranas ir kitas medžiagas) bei mišrų pluoštą.
Įmonės gaminių kokybės vadybos sistema yra sertifikuota pagal ISO 9001-2008, mažmeninė prekyba yra sertifikuota pagal ISO 9001-2000.

Plėtra

Bendrovė turi du gamybinius padalinius Kaune ir Jonavoje, tris antrines įmones Baltarusijoje, Rusijoje (atstovybė įkurta 2006 m.) ir Latvijoje (nuo 2013 m.) bei mažmeninės prekybos tinklą visoje Lietuvoje. 2007 m. įmonė išplėtė prekybos tinklą į Lenkiją.
Pirmoji parduotuvė Latvijoje (Rygoje) buvo atidaryta 2002 m, tačiau dėl šalį stipriai palietusios ekonominės krizės bei pakeltų nuomos kainų, įmonė ją uždarė. 2013 m. pabaigoje įmonė sugrįžo į Latvijos rinką ir Rygoje antrą kartą atidarė savo pirmąją parduotuvę.
2014 metais bendrovė turėjo 14 firminių parduotuvių Lietuvoje, 1 parduotuvę Latvijoje (Rygoje), bei 10 parduotuvių veikiančių franšizės pagrindu. Lietuvoje įmonė parduotuves turi Vilniuje (5), Kaune (4), Klaipėdoje (3), Šiauliuose (3), Panevėžyje (2), Alytuje (1), Marijampolėje (1), Utenoje (1), Kėdainiuose (1), Tauragėje (1) ir Ukmergėje (1).
Produkcija eksportuojama į Lenkiją, Vokietiją, Latviją, Estiją, Suomiją, Rusiją, Baltarusiją, Jungtinius Arabų Emyratus. 80% bendrovės produktų eksportuojami į ES šalis. Įmonė vykdo kitų kompanijų užsakymus bei tiekia joms savo produkciją į Šveicariją, Italiją, Vokietiją, Prancūziją, Jungtinę Karalystę, Švediją, JAV.
2011 m. įmonė turėjo apie 300 tiekėjų. Gamybos grandyje dirbo apie 300 žmonių.
2014 m. su savo prekės ženklu įmonė pardavė apie 40 % aprangos produkcijos, likusią gamybos dalį sudarė prekės su kitais prekės ženklais – „Assos“, „Lucas Hugh“, „Rapha“ ir kiti.

Rėmimas

1998 m. bendrovė pasirašė pirmąsias sporto klubų rėmimo sutartis.
Nuo 1999 m. įmonė bendradarbiauja su Lietuvos tautiniu olimpiniu komitetu ir yra oficialus Lietuvos olimpiečių sportinės aprangos tiekėjas. 2014 m. įmonė tapo Baltarusijos nacionalinio olimpinio komiteto rėmėju.
Kompanija bendradarbiavo su Lietuvos lengvosios atletikos federacija bei rėmė nacionalinę lengvosios atletikos rinktinę.
2002 m. įmonės sukurtus bei pasiūtus marškinėlius vilkėjo Lietuvos krepšinio lygos „Žvaigždžių dienos“ dalyviai.
2004 m. įmonė inicijavo bendrą projektą dėl gatvės krepšinio aikštelių atnaujinimo didžiuosiuose Lietuvos miestuose. Bendrovės vadovai ir Vilniaus, Kauno, Klaipėdos ir Panevėžio miestų merai pasirašė Ketinimų protokolą, kuriuo įsipareigojo bendromis pastangomis atnaujinti 4 gatvės krepšinio aikšteles Vilniuje, Kaune, Klaipėdoje ir Panevėžyje.
Įmonė rėmė 2009 m. vykusio Čikagos (JAV) maratono dalyvius iš Lietuvos.
2010–2011 m. įmonė buvo Lietuvos krepšinio klubo Kauno „Žalgiris“ rėmėju. Kompanija yra ilgametė Vilniaus krepšinio klubo „Lietuvos rytas“ rėmėja. Bendrovė rėmė Latvijos nacionalinę krepšinio rinktinę.
Įmonė remia jaunus perspektyvius sportininkus – Lietuvos moksleivių krepšinio lyga ir jos „Žvaigždžių dienas“ (2003–2004 m.), Sabonio krepšinio centrą, Šarūno Marčiulionio krepšinio akademijos organizuojamą krepšinio turnyrą „Hall-Ball“.
Bendrovė kasmet skiria paramą ir labdarą socialiai pažeidžiamų žmonių globai – žmonėms su negalia (Kauno neįgaliojo jaunimo užimtumo centrui, Lietuvos aklųjų sporto federacijai, Lietuvos kurčiųjų draugijai), vaikams (visuomeninei organizacija „Gelbėkit vaikus“) bei vienišoms mamoms (Motinos ir vaiko paramos-labdaros fondui „Aušta“).